Diari Oficial de la Generalitat Valenciana


Sumari del DOGV 5174, del 11-01-2006 (2005/14005)

Resolució de 30 de novembre de 2005, del conseller de Territori i Habitatge, per la qual s'aprova definitivament el programa d'actuació integrada per a la gestió directa del sector La Torre del municipi de València.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5174

Data del DOGV
:   11-01-2006

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2005/14238


Organisme emissor
:   Conselleria de Territori i Habitatge

Tipus de document
:   Resolució

Resolució de 30 de novembre de 2005, del conseller de Territori i Habitatge, per la qual s'aprova definitivament el programa d'actuació integrada per a la gestió directa del sector La Torre del municipi de València. [2005/F14516]
  
Vist el programa d'actuació integrada (en endavant PAI) de la unitat d'execució única del sector La Torre de València, el promotor de la qual és la Generalitat Valenciana, a través de l'Institut Valencià de l'Habitatge, SA (en endavant, IVHSA), i de conformitat amb els següents,
  
Antecedents de fet
  
Primer. Amb data 21 d'octubre de 2005, va entrar en el Servei Territorial de Planificació i Ordenació Territorial de València la documentació relativa al PAI de la unitat d'execució única del sector La Torre de València, que consta de memòria, projecte d'urbanització i expedient de tramitació.
  
Segon. El procediment ha seguit el que preveuen els articles 42, 38 i concordants de la Llei Reguladora de l'Activitat Urbanística (en endavant LRAU). La documentació es va depositar per a la seua consulta pública a l'Ajuntament de València, com també en les oficines de l'IVHSA. La informació pública es va inserir en el Diari Oficial de la Generalitat Valenciana número 5.020, de 3 de juny de 2005, i en el diari Las Provincias de 10 de juny de 2005. Es van remetre els avisos preceptius als titulars cadastrals.
  
Tercer. Es van presentar diverses al·legacions de particulars, i informes per part de l'Ajuntament de València. Aquests van ser degudament contestats per mitjà de l'informe de data 20 d'octubre de 2005 de l'IVHSA que apareix en l'expedient administratiu remés, estimant i desestimant segons la motivació continguda en aquest informe.
  
Quart. En data 21 d'octubre de 2005, es remet per a la seua aprovació provisional el mencionat programa juntament amb la còpia del seu expedient administratiu.
  
Cinqué. La Comissió Territorial d'Urbanisme de València, en sessió celebrada el 15 de novembre de 2005, va acordar aprovar provisionalment el PAI UE sector La Torre i proposar al conseller de Territori i Habitatge la seua aprovació definitiva.
  
Fonaments de dret
  
Primer. Per resolució del conseller de Territori i Habitatge, de 5 de setembre de 2005, es va aprovar el pla especial i l'homologació sectorial La Torre del municipi de València. L'àmbit de l'esmentat sector comprén una extensió de 348.643 m². En síntesi, es tracta d'un sector d'horta residual entre una vora urbana i infraestructures viàries.
  
L'objecte del programa és desenvolupar aquest àmbit amb la finalitat de millorar l'oferta de sòl urbanitzat i habitatge protegit, com també posar fi a la degradació d'aquest espai, i adoptar diverses mesures de protecció per als espais d'horta i séquies que es conserven en el planejament.
  
Segon. El PAI s'ha tramitat amb subjecció al que preveuen els articles 42 i 43 LRAU, i ha de considerar-se l'administració actuant la Generalitat Valenciana.
  
Tercer. La proposta necessita cèdula d'urbanització tal com disposa l'article 42.1 in fine LRAU.
  
Quart. El programa desenvolupa les previsions del planejament especial, sense que s'aprecie obstacle per a la seua aprovació definitiva. Consta certificat de la gerència del IVHSA que acredita l'existència de crèdit pressupostari suficient per a executar l'actuació, a l'efecte del que preveu l'article 33-4 REOU.
  
Cinqué. El conseller de Territori i Habitatge és l'òrgan competent per a l'aprovació d'aquest expedient, d'acord amb el que preveu l'article 6-e) del Decret 201/2003, de 3 d'octubre, del Consell de la Generalitat, pel qual s'aprova el Reglament dels Òrgans Urbanístics.
  
Vistos els preceptes legals citats i la resta de general i de pertinent aplicació, conforme a l'acord de la Comissió Informativa de la Comissió Territorial d'Urbanisme de València, resolc:
  
1. Aprovar definitivament el programa d'actuació integrada per a la gestió directa del sector La Torre del municipi de València, que incorpora la memòria del programa i el projecte d'urbanització.
  
2. Adjudicar la condició d'urbanitzador a l'Institut Valencià de l'Habitatge, SA, en la seua condició d'empresa pública dependent de la Conselleria de Territori i Habitatge.
  
3. Resoldre les al·legacions presentades en el sentit que conté l'informe de l'IVHSA de data 20 d'octubre de 2005.
  
4. Emetre la preceptiva cèdula d'urbanització conforme a l'article 42.1 LRAU.
  
Contra la present resolució, que posa fi a la via administrativa, es pot interposar recurs potestatiu de reposició en el termini d'un mes, davant del conseller de Territori i Habitatge, o bé recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació o publicació d'aquesta, de conformitat amb el que preveu l'article 13.4 del Decret 201/2003, de 3 d'octubre, del Consell de la Generalitat, pel qual s'aprova el Reglament dels Òrgans Urbanístics de la Generalitat, i l'article 10 i 46 de la Llei Reguladora de la Jurisdicció Contenciosa Administrativa de 13 de juliol de 1998. Tot això, sense perjudici que puga exercir qualsevol altre recurs que estime oportú.